Jurista, professora de dret civil de la Universitat de Barcelona i mediadora, Isabel Viola és una referència fonamental en l'impuls de la mediació i els ADR a Catalunya i una veu de prestigi imprescindible si volem abordar-ne la dimensió jurídica amb rigor.
Avui, respon les preguntes de l'ADR Justícia
Ja fa més de 10 anys des de l'última llei de mediació, i el coneixement dels sistemes de resolució alternativa de conflictes (ADR) encara és deficient.
Què creieu que, ara mateix, ja es podria fer per difondre els ADR?
Els canvis culturals requereixen temps.
Per passar d'uns posicionaments tradicionalment adversarials a pensar que l'altra persona té uns interessos propis, una visió diferent de la situació i unes emocions legítimes, per propiciar una pacificació d'un conflicte i, si escau, arribar a acords, es necessita temps i treball.
Hem de continuar fent camí, insistint en un bon aprenentatge a les escoles i a les famílies, perquè els infants, de ben petits, coneguin, aprenguin i visquin aquesta manera de gestionar les seves diferències, amb la comprensió de l'altre, i també aprenguin a saber expressar assertivament què volen i necessiten.
I en els cicles superiors i la formació universitària, on es treballa amb els professionals del futur, sigui quina sigui la titulació, caldria incloure la gestió de conflictes com a matèria transversal i comuna.
I una bona campanya publicitària!
Fent una ullada a la universitat, quina presència tenen avui els ADR en els estudis de dret?
Com es podrien potenciar sense variar els plans d'estudis?
Als graus de dret de les universitats catalanes, llevat d'alguna excepció, els ADR són una assignatura optativa.
Per ara, es potencien amb formacions i cursos específics que reconeixen crèdits per als estudiants.
La recent modificació de la llei de mediació (per mitjà de la Llei 9/2020) introdueix l'obligatorietat de la sessió prèvia informativa en determinades derivacions judicials.
És una norma que, clarament, té la finalitat de potenciar el coneixement de la mediació entre les persones que acudeixen a un jutjat per solucionar el seu conflicte, principalment familiar, i per fomentar-ne l'ús.
Aquesta recent modificació, creieu que serà positiva per impulsar la mediació entre els advocats?
La normativa de l'advocacia catalana, com el codi deontològic estatal, i també el de la Unió Europea, ja inclou el deure i l'obligació d'informar el client d'aquests mecanismes i de la conveniència d'acords extrajudicials.
Caldria que el treball de l'advocat que assessora sobre la mediació i altres ADR, abans, durant i després del judici, tingués un reconeixement específic en els seus honoraris.
La reforma legislativa aprovada pel Parlament de Catalunya encarrega al Govern que, en el termini d'un any, presenti un projecte de llei de prevenció, gestió i resolució de conflictes.
Fem-la: que es treballi col·laborativament amb les persones i els col·lectius que treballen en la prevenció, gestió i resolució dels conflictes en els diferents àmbits per tal que aquesta llei incorpori els diversos mecanismes i instruments que hi ha, i que es faci una anàlisi acurada de les experiències en dret comparat (els sistemes multidoor, per posar-ne un exemple) per valorar si poden ser importades al nostre ordenament jurídic o no.
Durant el confinament i la pandèmia que encara estem patint, el teletreball ha viscut una eclosió indiscutible i, amb ell, els sistemes de resolució alternativa de conflictes en línia (ODR).
Quin paper creus que ha de jugar aquesta modalitat de sistemes de resolució de conflictes en el futur?
Creus que la forma de mediar telemàticament es consolidarà?
El confinament ha evidenciat els avantatges de la gestió dels conflictes per mitjans telemàtics.
Com en tot, seria de desitjar que s'empri el mecanisme que resulti més eficient en cada situació.
Sens dubte, en conflictes en què les parts es troben físicament allunyades o la situació els impedeix de trobar-se, els mecanismes ODR tenen un paper cabdal.
Són, els ADR, un veritable ventall d'eines a fer servir realment?
Encara ho podrien ser més si disposar d'aquests mecanismes per gestionar els conflictes fos considerat un criteri de qualitat en les organitzacions públiques i privades.
Com sempre demanem a la persona que entrevistem, recomaneu-nos un llibre i una pel·lícula sobre resolució de conflictes.
Nelson Mandela and the game that made a nation (2009), traduït com El factor humà, de John Carlin, i la pel·lícula Invictus, dirigida per Clint Eastwood.